google/wiki40b huggingface dataset:
Pesten (roman)

Handlinga

Handlinga er lagt til den franske kolonibyen Oran i Algerie, som også var Camus’ fødeby. En vårdag i året 194- finner legen Bernard ei død rotte i oppgangen. De nærmeste dagene oppdages døde og døende rotter overalt i byen, og ikke lenge etter blir Rieux tilkalt til en person som er angrepet av en ukjent sjukdom med byller og feber. Vantro leger må snart innse at pest er brutt ut i byen. Myndighetene nøler med å sette i verk tiltak, men epidemien utvikler seg i et tempo som ikke gir rom for halvhjerta tiltak. Snart finner befolkninga seg isolert fra omverden, og byportene voktes av soldater.
Under de ekstreme forholda, med over 1000 døde pr uke, mangel på medisiner, mat og andre nødvendighetsartikler, settes menneskene på uante prøver. Vi møter profitøren Cottard, som tjener på vareknappheten, og går amok når epidemien avtar. Vi møter den tilreisende journalisten Rambert, som prøver alle utveier for å komme ut av byen og gjenforenes med sin elskede. En viktig person er presten Paneloux som utnytter den allmenne angsten til å holde en svovelpreken der pesten framstilles som Guds rettferdige straff over de forherdete. Seinere – etter at han har sett et barn dø i forferdelige smerter – holder han en ny preken som er mer forsonlig og som legger vekt på at vi mennesker av og til blir stilt overfor det uforståelige.
Et gjennomgående trekk er at mennesker som utsettes for slike prøvelser ser ut til å velge å utføre selvoppofrende handlinger til fellesskapets beste. Når Rambert endelig har funnet en veg ut, ombestemmer han seg og melder seg som frivillig til helsearbeidet i byen. Sentralt i det frivillige arbeidet står foruten Rieux den ubetydelige kommunefunksjonæren Gland og turisten Tarrou. Ingen av dem er helter – de bare gjør det som de føler at de må gjøre under de rådende forholda. Romanen handler i stor grad om hva menneskelig godhet egentlig består i, og hvorfor mennesker velger det som i Sartres moralfilosofi kalles det sjenerøse.

Synsvinkel

Fortelleren opptrer som en objektiv kronikør som bestreber seg på å gjengi det som skjedde, uten å komme med egne vurderinger av personene og deres handlinger. Han foregir å bygge på egne og andres observasjoner, og dertil på notatene som Tarrou gjorde under pesten. På slutten av fortellinga avslører fortelleren at han er identisk med hovedpersonen Dr. Rieux.
Bådteatret

Bådteatret (The Boat Theatre) ligger på en gammel lekter som er fortøyd i Nyhavn i København. Lekteren ble bygget på Burmeister & Wain i 1898, og har vært teater siden 1972.
I sesongen 2005–2006 hadde Bådteatret fokus på Polen og polakkene, for besetningen var blitt nysgjerrige på å få vite mere om Danmarks nye EU-partner – og for å finne ut av hva som rørte seg i det polske teaterlivet.
Bådteatret spilte i november 2005  Slawomir Mrozekz Karol og  Gerz Feigenbergs Slagtehuset – når svinehunden glammer.
29. april–17. mai 2006 spilte de Jeppe på Berget av Ludvig Holberg instruert av Anna Augustynowicz. Jeppe og Nille ble spilt av polske skuespillere på polsk, baronen og hans tjenere av danske skuespillere. Teatret skriver:
Jeppe på Berget er historien om fyllebøtten og bondeknølen, som havner i Baronens seng og til slutt ender tilbake på realitetens søppeldynge, blir her historien om møtet mellom østeuropeisk kaos og vesteuropeisk arroganse.
Da stykket hadde spilt i Danmark seilte Bådteatret til Polen for å spille der i mai–juni 2006.
Satellittrepeater

En satellittrepeater (fra eng. repeater, «repeterer») er en satellitt som går i bane rundt Jorden, og som ved hjelp av solcellepaneler og digital elektronikk kan retransmittere – å sende på nytt eller å videresende – digitale signaler den mottar, enten på samme eller en annen frekvens.
Repeaterbegrepet brukes ofte om sendere som automatisk videresender signaler fra radioamatører. Dette kan være både digitale og vanlig analoge signaler. Navigasjonssatellitter for GPS er også en form for Satellittrepeater.
Satellittene går som regel i en lav banehøyde, og har som oftest en omløpstid på bare 1–2 timer.
Kommunikasjonssatellitter som videresender Radio og TV kringkasting, samt satellitter for telefon og datasamband er også en form for satellittrepeatere. Disse er oftest i en geostasjonær bane i plan med ekvator, med så stor høyde at omløpstiden er ett døgn slik at satellitten står på samme sted på himmelen.
Wikipedia på arabisk

Wikipedia på arabisk (arabisk: ويكيبيديا العربية Wīkībīdyā al-ʿArabiyya or ويكيبيديا، الموسوعة الحرة Wīkībīdyā, al-Mūsūʿa al-Ḥurra) er den arabiskspråklige versjonen av Wikipedia. Den startet i september 2001. Ved slutten av 2012 hadde den over 200 000 artikler, 1 237 000 sider, 579 039 registrerte brukere og tjuesju administratorer. Den arabiske Wikipedia er for øyeblikket den 24. største utgaven av Wikipedia etter artikkelantall ifølge liste over Wikipediaer.
Maria Due

Biografi

Maria Due har spilt piano siden hun var liten. Atten år gammel begynte hun som organist og korist i Kristiansand-bandet Bloody Pigeons.  Da hun flyttet til Oslo var hun medlem i flere ulike band, blant annet som vokalist i elektronikabandet Belle de Jour og på synthesizer i indierockbandet Railroad Orchestra. Etterhvert ble hun kjent med Maria Orieta, og ble koristen og synthisten hennes.
En sommer begynte Maria Due å lage egne låter og debuterte på Evita Klubb på Soria Moria i 2004. I 2008 spilte hun under by:larm, ble kåret til Ukas Urørt med låta «Better soon», og spilte under Quartfestivalen.
I 2010 platedebuterte Due med plata Kissing In Public.
I 2013 ga hun ut oppfølgeren Past Potential Future Lover til veldig gode kritikker . Albumet ble produsert av HP Gundersen.
Sykling under de britiske imperie- og samveldeleker 1962

Sykling under de britiske imperie- og samveldeleker 1962. Sykling var en av flere sporter under de britiske imperie- og samveldeleker (British Empire and Commonwealth Games) som ble arrangert i Perth i Australia i perioden 22. november til 1. desember 1962. Det var de sjuende lekene i det som kom til å bli Samveldelekene (Commonwealth Games) fra 1978. De fire første lekene het de britiske imperielekene (British Empire Games) de neste fire (1962-1966) het (British Empire and Commonwealth Games). I lekene i 1962 ble det konkurrert i fem øvelser, fire i bane- og en i landeveissykling. Australia ble beste nasjon med fire gullmedaljer foran England med en.
Thunes mekaniske verksted

Thunes mekaniske verksted var en norsk industribedrift som blant annet produserte lokomotiver.

Historikk

Bedriften kan spore sine røtter tilbake til verkstedet som ble grunnlagt av smeden Anders Paulsen Thune i 1815 i Drammen. 
Sønnen Halvor Thune overtok senere bedriften og i 1851 flyttet de til Kristiania. Etter 1870 lå produksjonsanlegget i Ruseløkkveien 8 og 10. I 1871 overtok Andreas Lauritz Thune, barnebarn av grunnleggeren. Produksjonen ble under hans ledelse sterkt utvidet og modernisert. Andreas Thune flyttet straks virksomheten til Munkedamsveien 3b og 5b, hvor han begynte en storstilt produksjon av landbruksmaskiner og etter hvert også dampmaskiner og lokomotiver.
Etter hvert ble lokalene i Munkedamsveien for små for industriell produksjon i stor skala, og fordi de lå i sentrum av byen, var det vanskelig å utvide. I stedet kjøpte Thune eiendommen Kjellebekk på Skøyen i daværende Aker, som da var en landlig kommune rett utenfor Kristiania. I tillegg ble Skøyen betjent av en jernbanestasjon. Thune flyttet til Skøyen i 1901, og all virksomhet i Munkedamsveien ble stanset i løpet av 1903. Etter å ha flyttet til Skøyen startet verkstedet produksjonen  av turbiner og lokomotiver. 
Thune hadde på det meste omkring seks hundre arbeidere på 1950-tallet. I 1969 ble selskapet fusjonert med Eureka Mekaniske Værksted for å danne Thune-Eureka. Det flyttet til Tranby i 1976. Thune-navnet forsvant helt da Thune-Eureka ble kjøpt av Kværner aksjeselskap, og fortsatte under navnet Kværner Eureka. Det gamle produksjonsanlegget huser i dag kontorer, serveringssteder og butikker. Lokalt er området fortsatt kjent som Thune.

Nåværende bedrift med Thune-navnet

Thune dukket opp igjen i Hamar på 90-tallet da Thune maskiner i Hamar ble kjøpt ut av Kværner igjen. Bedriften ligger nå i Hamar og heter Thune Produkter, og driver fortsatt innen mekanisk produksjon til industri og offshore. I tillegg forhandler Thune Produkter utstyr til sykehus og institusjoner. Thune Produkter AS oppgir i 2013 å ha 40 ansatte.

Lokomotivproduksjon

I løpet av det første tiåret av 1900-tallet klarte Thune sammen med Hamar Jernstøberi og Mekaniske Verksted å bli de viktigste leverandørene av lokomotiver til norske jernbaner. Mellom 1901 og 1920 leverte disse to produsentene rundt 250 lokomotiver til Statsbanene, blant annet damplokomotiver av typene 21, 22, 23, 24, 25, 26, 27, 30, 31, 33, 40 og Hovedbanens litra A (senere NSB type 45). 
Damplokomotivproduksjonen kulminerte med de såkalte «Dovregubbene», NSB type 49 som ble konstruert sammen med Hamar Jernstøberi. Thune og Hamar leverte fem slike lokomotiver mellom 1935 og 1941. Men med motgang som følge av andre verdenskrig ble produksjonen av type 49 stoppet. Fire lokomotiver under bygging hos Thune ble aldri fullført.
Thune bygget også den mekaniske delen til en rekke av NSBs elektriske lokomotivtyper: El 1, El 2, El 3, El 4, El 5, El 8, El 9, El 11, El 13, El 14, El 15 og El 16. Diesellokomotivtypen Di 2 til NSB ble også bygget av Thune i 48 eksemplarer.
Wolfsschlucht I

Führerhauptquartier Wolfsschlucht I (Ulvekløft) var kodenavnet tyskerne brukte om et fremskutt militært hovedkvarterer Adolf Hitler oppholdt seg i den siste delen av angrepet mot Frankrike i 1940. Anlegget lå i den belgiske landsbyen Brûly-de-Pesche, nær grensen mot Frankrike.

Anlegget

Da de tyske styrkene invaderte Frankrike i 1940, oppholdt Hitler seg i hovedkvarteret Felsennest i nærheten av Bonn. Hitler likte alltid å være nær de fremrykkende troppene, og ved det tyske gjennombruddet i Nord-Frankrike ønsket han et fremskutt hovedkvarter. Organisation Todt (OT) bestemte seg etter en stund for landsbyen Brûly-de-Pesche, som var folketom etter evakueringen under invasjonen. Landsbyen besto av ca. ti hus og en kirke (kirken viste seg å være velegnet som kino for de tyske styrkene), og lå bare et par kilometer fra flyplassen i Gros-Caillou. OT startet anleggsarbeid 25. mai, de eksisterende bygningene ble forbedret, det ble anlagt bunkere inne i skogen ved landsbyen (bl.a. for Hitler), og kommunikasjonssystemene ble forbedret. Slik det var vanlig ved andre Førerhovedkvarter innlosjerte ledelsen for ulike militære og sivile etater seg i nærheten, f.eks. satte overkommandoen for hæren opp hovedkvarteret sitt i Chimay, bare noen kilometer fra Brûly-de-Pesche.
Hitler flyttet inn i anlegget 6. juni. Han likte seg ikke spesielt godt der, en grunn var myggplagen (dette er en tilbakekommende klage ved de fleste Førerhovedkvarterene). Ifølge Hitler selv «kunne han nesten ikke holde øynene oppe på grunn av alle myggstikkene».

Historisk betydning

Selv om Hitler oppholdt seg mindre enn tre uker i Wolfsschlucht, utfoldte det seg viktige historiske begivenheter i den perioden. 17. juni fikk han beskjed om at Frankrike ba om våpenhvile. Hitler ble da så glad at han utførte en stilisert gledesdans på ett ben mens han slo seg på lårene (filmen av «dansen» ble siden brukt i britisk propaganda). Wilhelm Keitel kalte ham for første gang «tidenes største feltherre». Samme dag dro han til München for å diskutere våpenhvileavtalen med Mussolini. Natten mellom 20. og 21. juni ble utkastet til avtalen skrevet i landsbykirken i Brûly-de-Pesche. Dermed har den lille kirken en perifer plass i verdenshistorien. Dagen etter dro Hitler til Compiègne-skogen for å presentere den for franskmennene. Det var samme sted som Tyskland hadde fått presentert sin våpenhvileavtale 11. november 1918, for å gjøre ydmykelsen total foregikk møtet i samme jernbanevogn som i 1918.
23. juni dro Hitler på noen timers sightseeing i Paris, og 25. og 26. juni dro han på en nostalgisk tur til flere av de frontavsnittene han hadde vært forlagt under første verdenskrig. Etter at Hitler 27. juni forlot Wolfsschlucht for godt, ble anlegget 2. juli overført til Organisation Todt.
Cirque du Soleil

Cirque du Soleil (fransk for «solens sirkus») er et kanadisk underholdningsimperium lokalisert i Montréal, Quebec, i Canada, som ble grunnlagt i 1984 av to tidligere gateartister; Guy Laliberté og Daniel Gauthier. Cirque du Soleils forestillinger faller innenfor sjangeren nysirkus og består av sirkusnumre som flettes sammen til en handling. Det legges mye arbeid i musikk, kulisser, kostymer og helhet i hver oppsetning.
Cirque du Soleil står bak flere DVD-er og soundtrack-CD-er. De har hatt et samarbeid med George Martin (tidligere produsent for the Beatles) om en forestilling kalt Love. (Se musikkalbum Love).
Cirque du Soleil gjestet Norge for første gang 1. og 2. oktober 2007.
Artister fra Cirque du Soleil vil fra mars 2009, være en del av forestillingen hos Cirkus Agora.
West Valley City

Befolkningsvekst

Byen har hat en veldig stor befolkningsvekst de siste 30 årene. I 1980 hadde byen en befolkning på 72 299 og i årene fra 1980 til 1990 hadde byen en befolkningsvekst på 20,3% til 86 976 innbyggere i 1990. I år 2000 hadde byen et innbyggertall på 108 896, noe som er en befolkningsvekst på 25,2% siden 1990. De neste ti årene hadde byen en befolkningsvekst på 18,9%, noe som førte til at byen hadde et innbyggertall på 129 480 i 2010. Det er blitt estimert at byen vil ha et innbyggertall på 131 942 i 2011, noe som er en befolkningsvekst på 1,9% siden 2010.
The Human Experiment

The Human Experiment er et musikkalbum med Emancer, utgitt i 2003.
Stunt

Et stunt er et akrobatisk vågestykke eller en annen fysisk krevende gjerning i en farlig eller dramatisk scene i en film. Ordet stunt kan også brukes om et oppsiktsvekkende påfunn, en uvanlig handling eller en overraskende, ofte kortvarig aktivitet, gjerne for å få oppmerksomhet, for eksempel som et kunstprosjekt.

Filmstunts

Stunt i filmer blir ofte utført av spesialtrente stuntfolk som også kan være stedfortredere for skuespillerne i filmen. En stunt double er en slik stuntperson som skal forestille en bestemt skuespiller. Enkelte opptrer også med halsbrekkende triks i egne forestillinger, for eksempel under motorstevner. Filmstunt er særlig vanlig i actionfilmer. 
Opprinnelig utførte skuespillere selv alle oppgaver og stunt i scener der de medvirket i en film. Etterhvert overtok imidlertid profesjonelle stuntfolk de farlige delene av handlingene, som når en skulle filme dramatiske fall, vanskelige hopp, folk som ble slept langs bakken etter hester eller biler, og voldsomme slåsskamper. Stuntfolkene ble da utkledd og sminket som rollefiguren slik at publikum ikke skulle oppdage at det var en annen person. Fortsatt insisterer noen få skuespillere på å utføre alle sine stunt selv, noe som av og til har ført til skader og dermed forsinkelser i filmproduksjonen.
Stunt blir nøye planlagt for å minke risikoen for ulykker og for å oppnå riktig visuell effekt. I de farligste og vanskeligste scenene brukes dukker og andre spesialeffekter, deriblant avansert datagrafikk.
Robert Daniel Murphy

Diplomatisk karriere

Murphy startet sin diplomatiske karriere i 1917 som medlem av den amerikanske legasjonen i Bern i Sveits. Blant de mange posisjoner som han hadde var visekonsul i Zürich og München, konsul i Paris fra 1930 til 1936 og chargé d'affaires i Vichy-Frankrike. Han var State Departments spesialist på Frankrike.
I februar 1941 spilte Murphy en viktig rolle i å få på plass Murphy-Weygand avtalen, som tillot Amerikas forente stater å eksportere til Fransk Nord-Afrika på tross av den britiske blokaden og handelsrestriksjonene som gjaldt for det Vichy-styrte området.
Etter ordre fra president Roosevelt, etterforsket Murphy høsten 1942 forholdene i Fransk Nord-Afrika som forberedelse til en alliert landgang, Operation Torch, den første større allierte landgangsoffensiven under den andre verdenskrig. Han ble utnevnt til presidentens personlige representant med status som minister. 
Før invasjonen den 8. november hadde Murphy, sammen med general Mark Wayne Clark, arbeidet for å få tilsagn fra den anti-britiske, franske generalen Henri Giraud om at han støttet planen om en alliert landgang. Et slikt tilsagn anså Murphy som svært viktig, fordi det om nødvendig ville kunne brukes som argument overfor guvernør François Darlan for å få ham til å samarbeide i relasjon til invasjonen. Darlans samarbeid ble formalisert den 22. november; guvernøren i Fransk Nord-Afrika ble myrdet litt over en måned senere.
Nocticolidae

Utseende

Små og spinkle kakerlakker med meget lange, tynne bein. De har mange trekk man finner hos amnge hulelevende dyr. Øynene er mer eller mindre redusert. Kroppen er kort, ikke flat som hos de fleste andre kakerlakker, antennene er flere ganger så lange som kroppen.
Palpene (munnfølerne) er temmelig lange, haletrådene (cerci) er lange og består av flere ledd.

Liv og utvikling

Nocticolidae er typiske hule-insekter som lever i huler (de fleste artene) eller sammen med termitter (som også er en slags kakerlakker).

Utbredelse

Familien er utbredt i varme områder av den gamle verden: Afrika, Asia og Australia.
Konsultasjonsavtalen mellom regjeringen og Sametinget

Konstultasjonsavtalen mellom regjeringen og Sametinget ble signert av kommunal- og regionalminister Erna Solberg og sametingspresident Sven-Roald Nystø 11. mai 2005. Sametingets plenum ga sin tilslutning til prosedyrene 1. juni 2005, og avtalen ble stadfestet ved kongelig resolusjon 1. juli 2005.
Hensikten med avtalen og prosedyrene er å bidra til en praktisk gjennomføring av folkerettens bestemmelser om konsultasjoner mellom staters myndigheter og urfolk. Ved hjelp av avtalens nærmere beskrevne framgangsmåter skal Norges regjering og Sametinget forsøke å oppnå enighet i saker hvor det vurderes å innføre lover eller andre tiltak som kan påvirke samiske interesser direkte. Bakgrunnen for avtalen er folkerettslige bestemmelser om statenes forpliktelser til konsultasjoner med urfolk i saker som direkte angår dem. Konsultasjonsavtalen gir ikke Sametinget vetorett i saker som påvirker samiske interesser. De formelle beslutningene tas av statlige myndigheter og av Stortinget.

Avtalens innhold

Avtalen gjelder Regjeringen og alle underlagte (statlige) myndigheter. Konsultasjoner mellom statlige myndigheter skal skje i god tro, og statlige myndigheter skal gi full informasjon om aktuelle saker som kan påvirke samene direkte, og om relevante forhold på alle stadier i behandlingen av saken.
Konsultasjonsprosedyrene gjelder i saker som vil kunne påvirke samiske interesser direkte, som lover, forskrifter, enkeltvedtak, retningslinjer, tiltak og beslutninger, og omfatter alle ideelle og materielle former for samisk kultur. I saker som er knyttet til det materielle kulturgrunnlaget, slik som arealdisponeringer, arealinngrep og landrettigheter, er det geografiske virkeområde for konsultasjoner geografisk til tradisjonelle samiske områder. Disse omfatter fylkene Finnmark, Troms og Nordland, Nord-Trøndelag. Denne bestemmelsen gjelder dessuten for utvalgte kommuner i Sør-Trøndelag og Hedmark, og Møre og Romsdal.
Arbeids- og inkluderingsdepartementet utga i 2006 en veileder til statlige myndigheters konsultasjoner med Sametinget.
DSB (jernbaneselskap)

Historie

DSB ble opprettet i 1885 ved en sammenslåing av Det Sjællandske Jernbaneselskab og De Jysk-Fynske Statsbaner. Det Sjællandske Jernbaneselskab hadde staten tatt over i 1880. De Jysk-Fynske Statsbaner hadde vært i statens hender siden 1867, da staten hadde tatt over det konkurrsrammede jernbaneselskapet: Det Danske Jernbanedriftselskab. Disse to selskapene ble drevet hver for seg i perioden 1880 til 1885.
Store Studio (bygning)

Historie

Store Studio var arena for en rekke direktesendte underholdningsprogrammer i radioens gullalder i 1950-årene, blant annet Rundtomkring med Leif Rustad som programleder og Show fra Store Studio med Rolf Kirkvåg og Erik Diesen.
Siden åpningen i 1950 har studioet vært Kringkastingsorkesterets hjemmebane. I 1950-årene ble det daglig sendt direktekonserter fra Store Studio, blant annet den svært populære Meloditimen med lett underholdningsmusikk på programmet. Studioet er fortsatt orkesterets daglige øvelokale og brukes jevnlig til orkesterkonserter for publikum og til musikkopptak. Studioet har imidlertid blitt for lite, og NRK vurderer nå nye lokaler for orkestret. 
Store Studio har også med jevne mellomrom vært brukt til opptak av fjernsynssendinger med publikum, særlig i fjernsynets barndom i 1960-årene på grunn av den relativt store publikumskapasiteten. Mange velkjente programmer er spilt inn her, blant annet de norske finalene i Melodi Grand Prix i årene 1960–65 og 1969. I dag er Store Studio blitt for lite for moderne flerkamera-produksjoner.
Bygningen henger sammen med Kringkastingshuset, og det har gitt navn til tv-programmet Store Studio med Per Sundnes og Anne Lindmo som programledere.
Tsetang

Zêtang, også kjent som Zedang eller Tsethang, er den fjerde største byen i Tibet. Den befinner seg i Yarlungdalen, 183 km sørøst for Lhasa i fylket Nêdong i prefekturet Shannan i den autonome region Tibet i Folkerepublikken Kina. Det er hovedstaden i Shannan og utøver direkte kontroll over 13 kommuner: Gongkar, Tranang, Nedong, Changye, Tso-me, Lhodrok, Nakartse, Zangri, Chutsum, Lhuntse, Tsona, Gyatsa og Nang."
PulseAudio

PulseAudio er en nettverkskapabel lydtjener som utvikles av freedesktop.org. Støttete operativsystem er Linux, BSD, Solaris, Mac OS X og Microsoft Windows.
PulseAudio er fri og åpen programvare som er lisensiert under GNU Lesser General Public License 2.1.
Programmet ble lansert i juli 2004 under navnet Polypaudio. I 2006 ble det omdøpt til PulseAudio.
Siste versjon er 6.0 som ble lansert 12. februar 2005.
Francesco Bartolomeo Conti

Liv

Conti var i tjeneste hos kardinal Francesco Maria de' Medici allerede i 1699 og fikk snart et ry langt ut over sin hjemb, som i Ferrara og i Milanoy. Fra 1701 hadde berømmelsen hjulpet han til en ansettelse som assisterende teorbist i keiser Leopold I av Det tysk-romerske rikes Wiener Hoffkapell, der han ble lønnet like høyt som hovedteorbisten, Orazio Clementi.
I 1705 forlot han Wien og reiste med Giovanni Battista Bononcini til Berlin og London, der Bononcini oppførte sine operaer. Conti kunne da samle erfaringer om operabransjen som kom ham til gode senere.
Tilbake i Wien ble Conti førsteteorbist i hoffkapellet og debuterte som operakomponist under 1706-karnevalet med Cleotide. I 1711 ble han visekapellmester i hoffkapellet og i 1713 utnevnte Johann Joseph Fux ham til hoffkomponist. I 1726 ble Conti tatt opp i det prestisjefylte Accademia Filarmonica di Bologna. Johann Joachim Quantz sa om Conti: «En oppfinnsom og ildfull, men ofte noe bisarr komponist.»
Maksim Afinogenov

Karriere

Maksim Afinogenov var en forward for HC Dynamo Moskva i den russiske ligaen i fire sesonger. Han ble drafted som nummer 69 av Buffalo Sabres i 1997 utgaven av NHL Entry Draft og deretter spilte han 15 kamper på én sesong (1999–2000) med sitt lag i American Hockey League, Rochester Americans. Tidlig i 2002-03 sesongen, led han av en hjernerystelse, og spilte bare 35 kamper. Han lagde sitt første hat-rick den 31. desember 2003 i HSBC Arena. Hans beste sesong hittil var i 2005-06, da han lagde 22 mål og 73 poeng. Afinogenov er kjent som en av de raskeste skøyteløperen i National Hockey League.
Afinogenov var på det russiske laget som vant bronsemedalje i Salt Lake City og spilte for Russland igjen i 2006 da det ble 4 plass i Vinter-OL i Torino, Italia i 2006. Under 2004-05 NHL lockout, spilte Afinogenov igjen for HC Dynamo Moskva, og returnerte deretter til Buffalo Sabres når NHL ble gjenopptatt i 2005.
Norge under VM i friidrett 2017

Resultater

(Q, q – kvalifisert, NM – intet gyldig resultat, SB – sesongbeste, PB – personlig bestenotering)